PhpBB

phpBB er et diskusjonsforumprogram. Det er gratis, og er basert på «åpen kildekode-prinsippet», så alle og enhver kan forandre på det, redistribuere det, og tilpasse det akkurat slik de selv ønsker. Fordi all kildekode ligger åpen og klar for forandring, har det dukket opp en rekke modifikasjoner og design som gjør at phpBB kan utvikles til omtrent hva man vil. Ikke to phpBB-forum behøver å være like, siden hver enkelt administrator selv kan bestemme hva de trenger og legge dette inn selv. 

phpBB er programmert med PHP og baserer seg på at innholdet legges i en database. Derfor er dette kravene for å kunne installere phpBB: En tjener som støtter PHP, og som i tillegg har støtte for en av databasene nedenfor:
MySQL
PostgreSQL
MSSQL
SQLite
Microsoft Access (ikke anbefalt for store forum)
Oracle (små modifikasjoner må foretas (veiledning på engelsk))
Firebird

Ved siden av de mange støttede databasene, kan phpBBs beste sider oppsummeres slik:
PHP-koden er separert fra utseendet gjennom et malsystem. Dette gjør det lett for selv ferske brukere med kun minimal HTML-kunnskap å endre designet, samtidig som flere design kan brukes om hverandre.
Et av de gratisskriptene på markedet som er oversatt til flest språk. Versjon 2 er oversatt til 54 språk, og versjon 3 er hittil tilgjengelig på 35.
Mange brukere som tilbyr gratis hjelp, både på den offisielle engelske siden og på den norske brukerstøttesiden.
En stor mengde modifikasjoner tilgjengelige for gratis nedlasting, som gjør det mulig å forandre forumet akkurat som man selv ønsker, uten PHP-kunnskaper.

Siste versjoner
3.0 Olympus (stabil) – 3.10: 2. januar 2012
2.0 (utdatert) – 2.0.23: 17. februar 2008
1.4 (utdatert) – 1.4.4: 6. november 2001

Historie

phpBB ble påbegynt som et lite forumsystem av James Atkinson, som trengte dette til sin egen hjemmeside. Kodingen startet 17. juni 2000. Senere, da han innså at dette kom til å bli større enn han hadde regnet med, bestemte han seg for at andre også skulle få ta del i dette. Han brakte da inn Nathan Codding og John Abela, og sammen arbeidet de for å få ferdig phpBB 1.0.0. 1. juli 2000 var en beta-utgave av phpBB 1.0.0 ferdig, men først 16. desember 2000 ble den endelige versjonen sluppet. Senere fulgte phpBB 1.2.0 (sluppet 16. februar 2001) og phpBB 1.4.0 (sluppet 25. april 2001). Den aller siste utgaven av 1.x-serien var phpBB 1.4.4 (sluppet 6. november 2001). Gjennom denne perioden hadde mange flere blitt med i utviklingen: Bart van Bragt, Paul S. Owen (nå «sjefsutvikler»), Johnathan Haase og Frank Feingold.

Utviklingen av phpBB 2.0 ble påbegynt 17. februar 2001. Fordi phpBB ble mye mer populært enn utviklerne først hadde antatt, og ble brukt av mennesker med et svært høyt behov for sikkerhet og pålitelighet, ble denne utgaven skrevet fra bunnen av. Doug Kelly ble brakt inn for å hjelpe til med utviklingen. Etter et år med massiv testing og feilfiksing ble phpBB 2.0.0 sluppet 4. april 2002 (tre dager senere enn beregnet). Nye versjoner av 2.0-serien inneholder nå kun tettinger av sikkerhetshull, samt fiksing av feil.

Utviklerne Paul S. Owen, Ludovic Arnaud og Meik Sievertsen skulle i utgangspunktet legge til noen nye funksjoner i neste versjon, 2.2. Men etter hvert som tiden gikk, ble omtrent hele programmet programmert på nytt, og derfor ble 2.2 omdøpt til 3.0 Olympus. Olympus er et kodenavn som skal byttes ved hver nye versjon fremover. Den 17. juni 2006 ble første betaversjon lansert, og etter fem betaversjoner ble første lanseringskandidat (RC1) lansert den 20. mai 2007. Da ble full support for phpBB 3.0 introdusert. Den 13. desember 2007 ble den endelige versjonen lansert, etter åtte lanseringskandidater. Denne er funksjonsfrosset, hvilket vil si at det ikke vil bli lagt til flere funksjoner enn de som allerede er laget. Arbeidet dreier seg da hovedsakelig om å teste funksjonene for å se til at de fungerer feilfritt.

Funksjonalitet og struktur
Grov oversikt over mulighetene i phpBB 3.0:
Tre typer forum:
Forum: Vanlig forum som består av diskusjonsemner/-temaer/tråder.
Kategori: Overskrift på hovedsiden med tilhørende underforum vist under.
Link: Kobling til en URL.
Emner: Inni forum. Består av et hovedinnlegg som er skrevet av brukeren som opprettet emnet og flere innlegg. Ved et visst antall innlegg (bestemt av administratoren) får emnene populær-rangering. Emner kan også være rangert som prioriteter (vises øverst på første side i forumet), annonseringer (vises separert fra resten av emnene øverst på hver side i forumet) og globale annonseringer (vises sammen med annonseringene i hvert forum).
Innlegg: Tekster som tilhører et emne og som er skrevet av brukerne. Innleggene kan formateres med BBkode og har mulighet for opplasting av vedleggsfiler, men disse mulighetene kan være deaktivert av administratoren. Innleggene kan rapporteres til moderatorer i tilfelle de er upassende.
Private meldinger (PM): Mulighet for å sende medinger til andre brukere. Private meldinger har de samme formateringsmulighetene som innlegg.
Brukergrupper: Brukere i grupper kan ha spesialtilegnede rettigheter i hvert enkelt forum. Brukernavnene kan vises i forskjllige farger som ikke er avhengige av stilarket.
Design: Designene består av tre elementer som ikke nødvendigvis må brukes sammen med de tilhørende elementene. Brukerne får muligheten til å velge blant ferdige design som består av disse tre delene.
Mal: Semantisk oppbygning (HTML).
Stilark: Utseende (CSS).
Bildepakke: Bilder som hovedsakelig brukes som knapper. Oftest behøver man egne språkpakker til disse.
Språkpakker: Administratoren kan installere ubegrenset antall språkpakker som brukerne kan velge å bruke.
Detaljert rettighetssystem basert på grupper.
Brukerkontrollpanel med innstillinger for meldinger, forumvisning, egen profil og kontakter.
Moderatorkontrollpanel for brukere med moderatorrettigheter.
Mellomlagring av design (for å spare serverkraft).

Eksterne lenker
 
 phpBB.coms forum – Engelsk supportforum
 Area51 @ phpBB.com – Utviklingsinformasjon
 Area51 @ phpBB.coms forum – Utviklingsforum
 Demonstrasjon på opensourcecms.com Demonstrasjon man kan administrere selv (reinstalleres annenhver time)
 phpBB.no – Norsk supportside for phpBB
 phpBB.nos forum – Norsk supportforum

Web 2.0
Fri programvare